<classify> MAMLAKA ya Mapato Tanzania TRA mkoani Mara imegawa kwa taasisi saba zikiwemo za watoto yatima bidhaa za magendo ikiwemo sukari, mchele, mafuta ya kupikia, sabuni, chumvi, choroko, kinywaji cha Azam energy, karanga, maharage na tambi zenye thamani ya Sh 14,382,915.Bidhaa hizo zilikamatwa zikiingizwa nchini kwa njia za panya na zilizokuwa zinavushwa kutoka nchini kwenda nchi jirani bila kufata utaratibu.Bidhaa hizo zilizokamatwa na maofisa wa Kituo cha Forodha Sirari za kipindi cha mwishoni mwa mwaka jana hadi Februari mwaka huu, ambako idara hiyo wamejiwekea mikakati ya kupambana na biashara ya magendo, ikiwemo kuweka maofisa wake katika madaraja ya Kirumi na daraja la mto Mara kwenda Mugumu wilayani Serengeti.Meneja wa TRA Mkoa wa Mara, Wallace Mnkande amesema kuna makundi matatu tatu ya bidhaa walizokamata na kuzigawa.Amelitaja kundi la kwanza kuwa ni bidhaa zilizoingizwa nchini bila kufuata utaratibu kwa njia za panya bila ya kulipia ushuru ambazo zinakosesha serikali mapato na kuharibu soko la ndani kuondoa dhana ya biashara huru sokoni. Bidhaa hizo ni pamoja na sukari, mafuta ya kupikia na chumvi.  <topic>: kitaifa 